
                                            JAVNI NATJEČAJ
za zakup dijelova zemljišta s montažnim kućicama na prostoru ŠRC „Copacabana“

I.

         Predmet Natječaja je  davanje u zakup dijelova zemljišta s montažnim kućicama, svaki površine 6 m2 , na ukupno dva položaja/lokacije. 
         Položaj dijelova zemljišta s montažnim kućicama označen je na situaciji koja je sastavni dio ovog javnog natječaja.     
         Konstrukcija montažnih kućica izvedena je od drveta. Kućice su opremljene razvodom za električnu energiju i priključene na električnu mrežu. 
        Potrošnja električne energije uključena je u cijenu zakupa.

II.

Za lokacije pod rednim brojem 1. i 2.  namjena je priprema i prodaja brze hrane, plodina i slastica. 
Na navedenim lokacijama nije moguća prodaja alkoholnih i bezalkoholnih pića.

III.

Zakupnici su  dužni  osigurati da se otpadna jestiva ulja, koja nastanu pripremom hrane, sakupljaju odvojeno od drugog otpada u posebnim spremnicima i predaju ovlaštenoj osobi za sakupljanje otpadnih ulja, odnosno postupati sukladno Pravilniku o gospodarenju posebnim kategorijama otpada u sustavu Fonda ( Narodne novine br. 124/23) 
Zakupnici su dužni snositi trošak zbrinjavanja komunalnog otpada.

IV.

Zakupnici su dužni za svu opremu i uređaje koje će postaviti, posjedovati sve ateste predviđene propisima.
Zakupnici su obvezni zakupodavcu nadoknaditi svu štetu koju su prouzročili korištenjem dijelova zemljišta s montažnim kućicama te pripadajućom opremom.  

V.

Dijelovi zemljišta s montažnim kućicama daju se u zakup na određeno vrijeme od otvaranja do zatvaranja ljetne kupališne sezone ŠRC „Copacabana“ za 2024.
Tijekom cijelog razdoblja zakupa iz st. 1. ove točke, radno vrijeme zakupnika mora biti usklađeno s radnim vremenom ŠRC „Copacabana“.



VI.

Početni iznos mjesečne zakupnine utvrđuje se u visini 250,00 € za kućicu, uvećano za pripadajući PDV.
Najpovoljniji ponuditelj je onaj koji ponudi najveću cijenu mjesečne zakupnine za kućicu.
Zakupnina za mjesec  u kojem se otvara kupališna sezona, uplatit će se u roku 10 dana od dana otvaranja, a iznos zakupnine za taj  mjesec  utvrdit će se razmjerno broju dana zakupa. 
Zakupnine za ostale mjesece zakupa, dospijevaju na naplatu  svakog  10.-og u mjesecu za tekući mjesec.
VII.

Prije potpisa ugovora najpovoljniji ponuditelj dužan je predati bjanko zadužnicu na iznos  do 2.000,00 €. 
Bjanko zadužnica aktivirat će se kao sredstvo osiguranja za uredno izvršenje odredbi ugovora koji se odnose na: 
- poštivanje radnog vremena za dijelove zemljišta s montažnim kućicama koje mora biti istovjetno s radom ŠRC „Copacabana“, 
- naknadu eventualne štete za dijelove zemljišta s montažnim kućicama. 
U slučaju povrede poštivanja radnog vremena naplatit će se ugovorna kazne od 30,00 € po danu. 
U slučaju naknade štete  Zapisnikom o primopredaji utvrditi će se stanje dijela zemljišta s montažnom kućicom prije početka rada odnosno otvorenja ljetne kupališne sezone rada ŠRC „Copacabana“,  a nakon isteka ugovornog razdoblja sačinit će se zapisnik o primopredaji, kojim će se utvrditi stanje nakon korištenja, uključujući i eventualna oštećenja.

VIII.

Natjecati se mogu sve fizičke osobe koje imaju uredno registriranu djelatnost obrta i pravne osobe registrirane u Republici Hrvatskoj i državama članicama Europske unije koje ispunjavaju sve natječajne uvjete.
U pisanoj ponudi obvezno se navodi:
- ime i prezime odnosno naziv, adresu odnosno sjedište ponuditelja, OIB, broj žiro računa za  
  slučaj povrata uplaćene jamčevine, te broj tel./fax,
- djelatnost koju će ponuditelj od dopuštenih ovim natječajem obavljati u montažnoj kućici,
- ponuđeni iznos zakupnine izražen u apsolutnom iznosu, a ne u postotku ili u opisnom iznosu  
   u odnosu na druge ponuditelje,
- točan broj lokacije za koju se natječe.
Uz pisanu ponudu ponuditelji su obvezni priložiti: 
- dokaz o uplaćenoj jamčevini,
- izvornik ili preslika rješenja o upisu u registar obrta ako je ponuditelj obrtnik ili drugi  
  odgovarajući dokaz pravne sposobnosti ne stariji od 30 dana od dana podnošenja ponude,
- izvornik ili preslika rješenja o upisu u sudski registar sa svim prilozima ako je ponuditelj   
  pravna osoba ili drugi odgovarajući dokaz pravne sposobnosti ne stariji od 30 dana od dana podnošenja ponude,
- BON-2 ili SOL-2 ne stariji od 30 dana od dana podnošenja ponude,
- pisanu izjavu da ponuditelj nema dugovanja prema Gradu Osijeku po bilo kojem osnovu.
- izjavu o zaštiti osobnih podataka u kojoj ponuditelj daje suglasnost na obradu i objavljivanje njegovih podataka i potvrđivanje da je upoznat i suglasan s eventualnim fotografiranjem postupka javnog otvaranja ponuda.

Ukoliko se na Natječaj javljaju fizičke ili pravne osobe iz država članica Europske unije dužne su priložiti drugi jednako vrijedan dokument kojim dokazuju traženo.
Zakup dijela zemljišta s montažnom kućicom neće se odobriti podnositelju zahtjeva ukoliko:
- podnositelj zahtjeva ili njegov osnivač, kada je podnositelj zahtjeva pravna osoba, ima dugovanja prema Gradu Osijeku, provjeru čega će izvršiti Upravni odjel za financije i projekte Europske unije.
- ne priloži potrebnu dokumentaciju ili ako priložena dokumentacija ne udovoljava uvjetima natječaja.
IX.
Ponuditelji su dužni, na ime jamčevine za sudjelovanje u natječaju, uplatiti početni iznos mjesečne zakupnine.
Jamčevina se uplaćuje u Proračun Grada Osijeka, IBAN: HR5023600001831200002, model HR68, s pozivom na broj i vrstu prihoda 5738-OIB ponuditelja, sa naznakom jamčevina za dio zemljišta s montažnom kućicom.
X.

Pisane ponude s pripadajućim dokazima i prilozima dostavljaju se u zatvorenom omotu s naznakom “NATJEČAJ ZA ZAKUP DIJELOVA ZEMLJIŠTA S MONTAŽNIM KUĆICAMA NA PROSTORU ŠRC „COPACABANA“ – NE OTVARATI”, na adresu Grad Osijek, F. Kuhača br. 9, Osijek.

Ponude se moraju dostaviti i biti zaprimljene putem urudžbenog zapisnika najkasnije do 16.5.2024. do 15,00 sati, bez obzira na način dostave.
Nepravodobne ponude neće se razmatrati i iste će se odbaciti, a nepotpune i ponude ponuditelja  koji zaključno s danom podnošenja ponude na natječaj imaju dugovanje po bilo kojoj osnovi prema Gradu Osijeku će se odbiti.
Ponude ponuditelja za kojeg je iz priloženog dokaza o bonitetu ili solventnosti utvrđeno da mu je račun u blokadi duže od 30 dana u posljednjih 6 mjeseci neće se razmatrati. 

XI.

Ukoliko se jedan ponuditelj natječe za više lokacija, dužan je za svaku podnijeti odvojenu ponudu, te uplatiti jamčevinu.
Ponuda mora biti potpisana od strane ponuditelja te ovjerena pečatom.
Alternativne ponude nisu dozvoljene. 

XII.

Kriterij za odabir najpovoljnijeg ponuditelja u natječaju je najveći ponuđeni iznos zakupnine, uz  ispunjavanje uvjeta propisanih natječajem.

XIII.

U  slučaju da na natječaj stignu dvije ili više ponuda s jednakim iznosima ponuđene zakupnine i udovoljavaju uvjetima natječaja, nadmetanje se nastavlja između tih ponuditelja, iskazivanjem većeg iznosa od ponuđene zakupnine u pisanom obliku.
Ponuđeni iznos mora biti najmanje 5 % viši od dostavljene ponude.
U slučaju da prisutni ponuditelji ponovo ponude isti iznos, nastavlja se nadmetanje (koje mora uključivati minimalno dva sudionika) odnosno postupak se ponavlja dok jedan od ponuditelja ne ponudi viši iznos od drugoga.
Ako otvaranju nije prisutan niti jedan od ponuditelja (ili njegov punomoćnik) koji su ponudili isti najviši iznos zakupnine, nadmetanje će se između njih nastaviti novim prikupljanjem pisanih ponuda u zatvorenoj omotnici u roku koji ne može biti duži od osam dana.
U obavijesti odnosno pozivu za dostavu nove ponude daje se i uputa o načinu, mjestu i roku za dostavu ponude.
Ako je otvaranju ponuda prisutan samo jedan od ponuditelja, a koji su ponudili isti najviši iznos, postupak nadmetanja se odvija kao u slučaju kada nije prisutan niti jedan od tih ponuditelja. 

XIV.

Otvaranje ponuda obavit će se javno 20.5.2024. u 10,00 sati u prostorijama Grada Osijeka, F. Kuhača 9.
Grad Osijek zadržava pravo poništenja natječaja ili dijela natječaja odnosno neprihvaćanja niti jedne od prispjelih ponuda.

XV.

Postupak javnog natječaja provodi Upravni odjel za gospodarenje imovinom  i vlasničko pravne odnose- Odsjek  za tehničku podršku.
 Odsjek sastavlja zapisnik o otvaranju ponuda s prijedlogom odabira najpovoljnijeg ponuditelja te se isti u roku osam dana od dana otvaranja ponuda dostavlja Gradonačelniku.
Odluku o odabiru najpovoljnijeg ponuditelja donosi Gradonačelnik Grada Osijeka.
Odluka iz prethodnog stavka bit će dostavljena svim ponuditeljima pisanim putem u roku od osam dana od dana donošenja iste. 
Na Odluku o odabiru nezadovoljni ponuditelj ima pravo prigovora u roku od osam dana od dana primitka, koji podnosi Gradonačelniku.
Odluka Gradonačelnika o prigovoru je konačna.

XVI.

Ponuditelju čija ponuda bude prihvaćena, uplaćena jamčevina uračunava se u zakupninu, a ponuditeljima čije ponude nisu prihvaćene, ili su odustali od natječaja prije otvaranja ponuda, vratiti će se uplaćena jamčevina u roku od 15 dana od dana donošenja Odluke o odabiru najpovoljnijeg ponuditelja.
XVII.

Najpovoljniji ponuditelj dužan je potpisati Ugovor o zakupu dijela zemljišta s montažnom kućicom u roku od osam dana računajući od dana dostave poziva na potpis ugovora. 

XVIII.

U slučaju da odabrani ponuditelj ne pristupi sklapanju ugovora o zakupu, ne uplati cjelokupni ponuđeni iznos ili ne preda bjanko zadužnicu, Grad Osijek zadržava uplaćenu jamčevinu, te može ponuditi sklapanje ugovora o zakupu sljedećem najpovoljnijem ponuditelju.


KLASA: 372-01/24-01/6
URBOJ:  2158-1-14-06/1-24-8
Osijek, 7. svibnja 2024. 
                                                                                                          GRAD OSIJEK
                                                                                                      GRADONAČELNIK
                                                                                                       Ivan Radić, mag.oec.
Prilog: situacija položaja dijelova zemljišta s montažnim kućicama označene rednim brojevima 1. i 2.

